La parella artística que formen Maria Arnal i Marcel Bagès, una de les propostes musicals més genuïnes dels últims temps, publica aquest divendres el seu primer disc, ’45 cerebros y un corazón’ (Fina Estampa). Les músiques de tradició oral de la península ibèrica han estat la matèria primera dels seus dos primers senzills, ‘Remescles, acoples i melismes’ (2015) i ‘Verbena’ (2016). Complementàriament, el nou àlbum també suposa la incursió del duet en l’escriptura de cançons. Pròpies o alienes, les creacions d’Arnal i Bagés destaquen per haver desplaçat “cap a un terreny de sorpresa” –en expressió de la cantant badalonina- el tractament tradicional de la cançó d’autor. Els ingredients, veu, guitarra elèctrica i molta complicitat. Per bé o per mal, ja comencen a notar la pressió. “La diferència, ara, és que a dues setmanes dels concerts de presentació del disc a Girona (Festival Strenes) i a l’Apolo, ja s’havien esgotat les entrades”, comenta Maria Arnal. Tot i que tot just publiquen el seu primer disc de llarga durada, aquest ‘debut’ ve precedit de dos reculls més breus, editats el 2015 i 2016, amb què han tret el cap en el terreny de la cançó tradicional amb una mirada pròpia. La seva proposta ha sorprès per com es desmarca de la sonoritat i el to que se sol atribuir a la cançó tradicional. En l’expressivitat, la profunditat i el joc de la veu d’Arnal, i la ma de Bagés amb una guitarra elèctrica plena de matisos -ara subtil, ara rabiosa, sempre suggerent-, hi ha l’essència del conjunt. “Pot semblar una cosa preconcebuda, però mai hi ha hagut la idea premeditada d’intentar fer una fusió ‘guai’”, explica Bagés, un guitarrista de formació clàssica que ha passat per l’indi, el jazz i el free jazz, i encara abans, per la rumba, en un conjunt amb què tocava a Flix, el seu poble.   Maria Arnal el matisa, en part, i afegeix que el plantejament va ser apropar-se a la cançó popular “amb un tractament” musical que no reforcés la vessant tradicional sinó “que es desplacés cap a un escenari de sorpresa”. Més enllà d’això, el resultat és fruit de la complicitat que s’ha establert entre dos músics -que no es coneixien ara fa tres anys-. El projecte, insisteix Arnal, s’ha basat molt en “potenciar la confiança” entre els dos.  Poblen el nou disc noves i velles “remescles” –així entenen les seves versions actualitzades del cançoner popular- de cançons d’Ovidi Montllor, poemes de Vicent Andrés Estellés i Joan Brossa, o els més propers Héctor Arnau i Marc Sempere. Però també, i com a principal novetat, algunes cançons de collita pròpia.   Arnal reconeix que li ha costat llençar-se a escriure, de la mateixa manera que en el seu dia “sentia que no tenia dret a cantar” perquè no havia estudiat música. Per això, una de les coses que “més agraeix” al cançoner popular que tant alimenta el grup és que moltes de les seves veus tampoc havien estudiat. “A través del seu exemple em vaig donar el permís de poder fer allò que tant m’agradava sense haver passat pel camí habitual”.  La tradició, en present Hi ha un factor instrumental en la visió que Arnal i Bagés tenen del seu rol com a músics: la música com una manera de fer comunitat. Al seu entendre, la creació és sobretot un fet col·lectiu, una sedimentació de “capes” d’aportacions individuals i grupals al llarg del temps. Amb la seva música, doncs, volen ser una baula més d’aquesta cadena de transmissió cultural. “Ens posem al servei de quelcom més gran que nosaltres per fer un viatge tot junts”, expressa la cantant. I les cançons que empren per fer-ho tenen “el potencial”, afegeix, perquè “venen d’enllà, són cançons quotidianes i sovint col·lectives”.    En consonància amb aquesta consciència, Arnal i Bagès han utilitzat un tipus de llicència de drets d’autor ‘copyleft’, és a dir, que autoritzen la reproducció (i fins ara també la descàrrega lliure) de la seva música sense cost. És a dir, la versió 2.0 de les formes de transmissió de la tradició oral.

Summary: Maria Arnal i Marcel Bagés: “Ens posem al servei d’una cosa més gran que nosaltres per fer un viatge col·lectiu”


El jutjat d'instrucció número 4 de Reus ha decretat presó provisional comunicada i sense fiança per a la detinguda relacionada amb la mort d'una altra dona el cap de setmana passat. La causa està oberta per un delicte d'homicidi o assassinat, que es concretarà a mesura que avanci la instrucció. El cos de la víctima, una veïna del Morell de 59 anys, va ser localitzada pels Mossos d'Esquadra dissabte a la nit, amb signes de violència, dins d'un cotxe al Polígon l'Alba de Reus. Arran d'això, la Divisió d'Investigació Criminal de la Regió Policial Camp de Tarragona va obrir una investigació i dimarts, els agents van arrestar una dona, una veïna de Vila-seca de 57 anys, que estaria relacionada amb els fets. L'avís del succés es va rebre a les 23.21 hores de dissabte al carrer dels Pelleters del Parc Tecnològic i de Serveis de l'Alba, situat a tocar de Vila-seca i entre les autopistes AP-7 i A-7. La víctima es trobava a l'interior d'un vehicle estacionat amb els intermitents en marxa. El seu cos presentava diverses ferides i signes de violència. Els resultats de l'autòpsia ja han confirmat una mort violenta. Segons fonts properes a la investigació, la víctima hauria contactat amb els seus familiars per telèfon dissabte al matí. La família l'esperava a l'hora de dinar però, com que no s'hi va presentar, van alertar als cossos policials, malgrat que no es va formalitzar la denúncia.

Summary: Presó provisional sense fiança per a la detinguda relacionada amb la mort d'una dona a Reus


L'Ajuntament de Barcelona ha recuperat el grup de treball per a la preservació de comerços emblemàtics, en el qual hi participen a més dels representants de la regidoria de Comerç, membres dels grups municipals del consistori i de l'Associació d'Establiments Emblemàtics. L'entitat treballarà en la revisió del catàleg –amb un total de 221 comerços- i estudiarà la possibilitat de modificació de les normatives aplicables –singularment la Llei de Patrimoni Cultural- amb la incorporació de formes concretes d'activitat comercial, ampliant o revisant la catalogació dels establiments. En paral·lel, el grup de treball també incidirà en la promoció i dissenyarà rutes turístiques que uneixin aquests establiments històrics de la capital catalana. També s'impulsaran accions per incrementar la participació dels emblemàtics en les activitats i manifestacions culturals que tenen lloc a Barcelona o el reforç del web del Fons d'imatges del comerç de Catalunya, potenciant-lo i actualitzant-lo. Finalment, el grup de treball també es fixa com a eix d'acció la cerca d'iniciatives per al manteniment i conservació dels establiments catalogats, Així, està prevista l'edició d'una guia de bones pràctiques per a la conservació de la imatge exterior de locals comercials, i s'està treballant en el suport mitjançant ajuts a la preservació d'aquests establiments.

Summary: Barcelona recupera el grup de treball per a la preservació de comerços emblemàtics i revisarà el catàleg


"L'ictus 've' cada any?", pregunta amb interès un dels alumnes de l'escola Gayarre de Barcelona en una xerrada sobre aquesta malaltia, una de les més letals als països occidentals. "Sí, i tant. Més de 13.000 persones ingressen cada any per un ictus a Catalunya", respon Manel Vázquez, l'educador de la Fundació Ictus encarregat d'explicar als alumnes de cinquè i sisè de primària d'aquesta escola de Sants la importància de prevenir els accidents vasculars i com detectar-los a temps per evitar-ne les conseqüències. Vázquez insisteix en la paraula 'ràpid', perquè els infants retinguin amb facilitat com reconèixer si una persona estar patint un ictus: "Si no pot 'riure' ni 'aixecar' els braços ni 'parlar', té un 'ictus' i cal trucar 'de pressa' al 112 o al 061". La xerrada s'emmarca en una campanya educativa en motiu de La Marató de TV3, que dedica la 25a edició, el diumenge 18 de desembre, a l'ictus i a les lesions medul·lars i cerebrals traumàtiques.  La Fundació Ictus haurà recorregut entre novembre i desembre una vintena de centres d'arreu de Catalunya per sensibilitzar els alumnes sobre aquesta malaltia. En aquesta campanya educativa, també es presenta als infants un videojoc que l'entitat ha impulsat conjuntament amb el Departament de Salut i el d'Ensenyament i que té com a objectiu donar informació sobre la malaltia d'una manera amena i dinàmica. El videojoc és d'accés lliure a través de la pàgina web de la Fundació Ictus.  L'ictus és la primera causa de mort entre les dones a Catalunya i la tercera entre els homes. Es tracta d'una alteració brusca de la circulació de la sang al cervell que es produeix quan una artèria s'obstrueix o es trenca. Una de cada sis persones patirà un ictus al llarg de la seva vida i sis milions de persones moren per ictus al món cada any. Tot i que la incidència és més elevada en la gent gran, cada any més de 1.300 persones amb ictus tenen menys de 55 anys. D'aquests, uns 40 són infants. Només a Catalunya, 900 nenes i nens conviuen amb una discapacitat causada per un ictus. En escoltar aquestes xifres i les experiències que l'educador els va desgranant de persones que han patit un ictus, els alumnes contenen la respiració amb un murmuri que recorre l'aula; es van apropant a una malaltia que fins ara, a molts, els sonava "estranya". Actuar ràpid o seguint els passos de la maniobra 'RAPID' Més d'un 13% de les persones que pateixen un ictus moren i prop d'un 45% dels supervivents tenen una discapacitat motora, sensitiva, cognitiva, de la parla o de la comprensió. En la gran majoria de casos, l'ictus es manifesta de manera brusca i la persona que el pateix no pot avisar. "La seva cura depèn molt de la rapidesa a l'hora de detectar-lo i actuar", insisteix Vázquez.  Aquest educador remarca davant els alumnes que els més petits també poden avisar al telèfon d'emergències 112 o al 061 CatSalut Respon. Més d'un infant ho ha fet i, gràcies a la seva trucada, s'ha activat el Codi Ictus, un dels sistemes més avançats d'Europa per millorar l'atenció i traslladar el pacient a l'hospital adequat amb la màxima rapidesa possible.  De la xerrada que han rebut, l'Amira, alumna de sisè, en destaca sobretot aquesta maniobra 'RAPID', que pauta els passos per reconèixer un ictus i saber com s'ha d'actuar. "Tenia moltes ganes d'assistir a la xerrada per si algun dia algú que conec o una persona del carrer pateix un ictus. Així sabré què he de fer", afegeix la Salma, també de l'últim curs de primària.  Prevenció, tractament i suport emocional Vázquez subratlla que l'ictus es pot prevenir i reduir el risc de patir-ne amb una dieta equilibrada, exercici físic i estils de vida saludables. També recomana controlar els factors de risc amb l'ajuda d'un metge, com la hipertensió arterial, la diabetis, el colesterol o les arítmies cardíaques.  Un cop es produeix l'ictus, existeixen tractaments que poden evitar-ne la mort o les seqüeles si s'actua ràpid. Per exemple, els fàrmacs i dispositius que s'introdueixen a les artèries en els ictus isquèmics, falta d'irradiació sanguínia i d'oxigen. Els afectats per ictus també segueixen rehabilitacions que permeten reduir-ne les seqüeles.  "Hem d'estar al seu costat. Si coneixeu algú que ha patit un ictus i el veieu trist, doneu-li suport", anima Vázquez al final de la xerrada, per incidir en la importància d'acompanyar emocionalment la persona que ha patit un ictus en l'acceptació i superació de la situació i perquè valori totes aquelles capacitats que no han estat afectades.

Summary: L'ictus entra a l'escola perquè els infants també en puguin reconèixer els símptomes i actuar de forma immediata


La plataforma de comerç electrònic de llibres Libelista s’ha consolidat després d’incloure la venta de llibres en format paper i ha aconseguit 1.523 comandes en aquest 2017. Libelista va sorgir l’any 2012 de la mà del Gremi de Llibreters de Catalunya davant el creixement del comerç electrònic, amb la voluntat d’oferir a les llibreries independents, sense capacitat per mantenir un web propi, la possibilitat de vendre llibres electrònics a la xarxa. L’any 2015, buscant un model d’empresa més operatiu, es va obrir a nous accionistes del sector i va incloure la venta de llibres en format paper. Libelista pretén enfortir la relació entre els lectors i les seves llibreries de proximitat i mantenir la tasca de prescripció que fan els llibreters i que sovint es perd a les grans distribuïdores. Actualment, compta amb 140 llibreries associades arreu de l’Estat, de les quals 45 a Catalunya. Quan al funcionament de Libelista, els usuaris han de vincular-se a una de les llibreries de la xarxa, la qual sempre rebrà un percentatge del preu dels llibres que comprin, més o menys alt en funció de la modalitat d’enviament escollida. Els lectors poden recollir el llibre a qualsevol llibreria associada o rebre’l directament a casa seva.  A més, arran de la demanda d’alguns llibreters, Libelista pretén oferir mitjans editorials per a l’autoedició de llibres i afavorir la venta d’aquests a les llibreries de la xarxa. També estan treballant en la creació d’una versió en basc, a més dels seus webs en català i castellà.  Aquest dimarts la plataforma s’ha presentat en societat a la llibreria La Impossible. Àurea Juan, responsable de gestió de la plataforma, ha explicat que funciona de manera “molt diferent” a grans distribuïdores ja que el seu contingut està directament gestionat per professionals del sector. Així, són els mateixos llibreters qui escolliran els llibres a recomanar i en faran les prescripcions, en comptes de fer servir algoritmes. En aquest sentit, Jarrin ha destacat que Libelista permet als llibreters “fer la seva feina, allò que els apassiona”.  De la seva banda, l’editora de Raig Verd, Laura Huerga, ha precisat que Libelista dona sortida a la voluntat de molts lectors de comprar llibres de manera no presencial però, a la vegada, mantenir el lligam amb les seves llibreries de proximitat. Precisament per respectar aquesta relació, la seva editorial ha optat per no tenir web propi sinó vehicular totes les vendes a partir de la plataforma.  Així mateix, ha destacat la importància de les llibreries independents que alimenten la “bibliodiversitat” de l’oferta literària. De fet, la plataforma vol anar més enllà de les novetats o dels llibres més venuts i demana als llibreters que recomanin llibres del seu fons. “Cal trencar amb la creença que els llibres més venuts són els millors” ha afirmat Huerga.

Summary: Libelista es consolida com a plataforma de comerç electrònic de llibres després d’incloure exemplars en paper


L'AMB i l'Ajuntament de Barcelona han posat en marxa una nova aplicació mòbil per gestionar l'aparcament a les zones de càrrega i descàrrega. L'eina serveix per unificar la gestió i l'estacionament d'aquestes places, destinades a la Distribució Urbana de Mercaderies (DUM). Permet trobar aparcaments disponibles per geolocalització, consultar la previsió d'ocupació, els horaris i rebre alertes personalitzades. Per ara s'implantarà a Barcelona, Badalona, Castelldefels, Esplugues, L'Hospitalet, Sant Joan Despí i Sant Just Desvern. La previsió és que en les propers mesos vagi estenent-se a d'altres poblacions. Amb l'impuls del comerç electrònic i sobretot, durant la pandèmia l'ús d'aquestes àrees s'ha disparat. La nova aplicació és intuïtiva i segura, que permet activar l'estacionament a les places de càrrega i descàrrega en pocs passos, perquè els seus usuaris i usuàries puguin gaudir de 30 minuts d'aparcament gratuït. Només cal seleccionar l'àrea i indicar el codi de la zona, que es troba al senyal vertical. Al municipi de Barcelona, si el vehicle utilitzat està classificat com a 0 emissions, es disposarà de 30 minuts addicionals. Una altra nova funcionalitat és la possibilitat de configurar i rebre alertes personalitzades. per exemple, l'usuari podrà rebre notificacions quan s'estigui acabant el temps d'estacionament regulat. També permet localitzar les places de forma senzilla gràcies a sistema de geolocalització, consultar la previsió de l'ocupació i els horaris de regulació de cada un dels espais.  L'SPRO incorpora un sistema predictiu de disponibilitat de places lliures d'estacionament regulat a Barcelona. Només cal introduir la destinació i hora prevista d'arribada i l'aplicació indica sobre el mapa la predicció de disponibilitat de places als diferents trams: en color verd es mostra disponibilitat alta; en taronja, disponibilitat mitjana; i en vermell, baixa. Les zones marcades en gris no tenen dades de pronòstic. Aquesta funció només està activa a Barcelona ciutat, però posteriorment s'implementarà als altres municipis metropolitans. Per donar-se d'alta només cal omplir un senzill formulari a la mateixa aplicació, o a les pàgines web www.dum.amb.cat i barcelona.cat/SPRO Si ja es disposa d'un usuari registrat a l'antiga aplicació areaDUM de Barcelona, es podrà iniciar sessió amb la mateixa contrasenya. L'SPRO ofereix també la possibilitat de crear un compte d'empresa, que poden utilitzar múltiples usuaris sempre que l'administrador els hi doni els permisos necessaris.  A la ciutat de Barcelona, el conjunt d'usuaris de la nova eina podran fer servir els parquímetres si tenen cap incidència amb el telèfon o l'aplicació que els pugui impedir registrar l'operació d'estacionament de manera correcta. Inicialment, es desplega a Barcelona, Badalona, Castelldefels, Esplugues de Llobregat, L'Hospitalet de Llobregat, Sant Joan Despí i Sant Just Desvern. Properament està previst que es vagin incorporant al servei més municipis metropolitans, com el Prat de Llobregat i Santa Coloma de Gramenet. És gratuïta i està disponible tant per dispositius iOS com Android. Amb el desplegament d'aquesta aplicació, l'AMB dóna resposta a la reivindicació històrica del sector per avançar cap a l'harmonització de les condicions de càrrega i descàrrega. La Distribució Urbana de Mercaderies (DUM) suposa una part important del trànsit que circula diàriament per les ciutats. Actualment Barcelona compta amb un total de 9.575 places d’aquestes característiques i els altres sis municipis metropolitans sumen, entre tots, 1.960. L'SPRO contempla inicialment 10.460 aparcaments.

Summary: Creen una aplicació per gestionar les zones d'aparcament de càrrega i descàrrega de Barcelona i l'Àrea Metropolitana


El Servei Català de Trànsit ha prohibit la circulació de camions de gran tonatge entre la una i les sis de la matinada de dimarts a trams de l'A-2, C-16, C-17, C-37, C-25 i C-58 davant la previsió de nevades. Els trams afectats seran a l'A-2 de Cervera a Abrera, a la C-16 entre Berga i la boca sud del Túnel del Cadí, a la C-17 entre Aiguafreda i Ripoll, a la C-37 entre Manlleu i Olot, a la C-25 entre Cervera i Riudellots de la Selva i també a la C-58 entre Terrassa i Castellbell i el Vilar. Els talls de circulació de camions són "dinàmics" i es poden allargar en funció de la l'evolució del temporal, segons ha explicat en una atenció als mitjans aquest dilluns al vespre la directora del Servei Català de Trànsit (SCT), Eugènia Domènech. La previsió del Servei Metereològic és que nevarà durant tota la nit, la matinada i les primeres hores del matí des dels 800 metres fins als 400 metres, i puntualment a punts de 200 metres propers al litoral. Les precipitacions afectaran el Pirineu, Prepirineu, comarques interiors de Girona, el prelitoral de Barcelona i punts del prelitoral de Tarragona. Les quantitats previstes de gruixos de neu són de més de 10 centímetres a la zona del Montseny mentre que al prelitoral i la Catalunya central d'entre 2 i 10 centímetres. Pel que fa a les cotes més baixes, a punts del litoral de 200 i 300 metres hi haurà una "enfarinada sense que arribi a agafar el terra", segons ha pronosticat el cap de l'àrea de predicció del Servei Metereològic, Santi Segalá. Segons Segalá durant el matí de dimarts només acabarà nevant al Pirineu i Prepirineu més occidental. "La nevada marxarà ràpidament", ha assegurat. D'altra banda, Segalá ha afirmat que les temperatures es mantindran baixes durant quatre o cinc dies i hi haurà "glaçades generalitzades" moderades o fortes. Tot i això, el cap de predicció del Servei Metereològic ha dit que sembla que el d'aquest dimarts "podria ser l'últim episodi de neu a cotes baixes d'aquest hivern". En paral·lel al temporal de neu, també ha predit una situació de vent fort al terç nord de Catalunya i a Terres de l'Ebre.

Summary: Trànsit prohibeix la circulació de camions entre la una i les sis de la matinada a l'A-2, C-16, C-17, C-37, C-25 i C-58


Els Mossos d'Esquadra han detingut dos homes, de 26 i 33 anys, amb domicili desconegut per un delicte de tràfic de drogues. Anaven amb dos cotxes i al seu interior hi havia més de 81 quilos de marihuana i prop de 25 quilos d'haixix. Els fets van passar el 27 de setembre a la zona de Montjuïc de Girona. Una patrulla de paisà que estava fent vigilància per evitar robatoris a domicilis va veure els dos cotxes amb matrícula francesa que feien un canvi de sentit i mostraven una actitud de vigilància que els va semblar sospitosa. En seguir-los, els agents van veure que anaven junts i baixaven en direcció a la zona de Pedret. Seguidament, van aturar-los i van identificar els conductors, moment en què van notar una forta olor a marihuana. En obrir el maleter, els mossos van veure que transportaven una gran quantitat de droga. Per tot plegat, van detenir les dues persones. Els detinguts duien 81,04 quilos de marihuana, que al mercat tindrien un valor de 112.507 euros,  i 25,54 kg d'haixix valorats en 40.662 euros. Els dos homes, de 26 i 33 anys, nacionalitat francesa i domicili desconegut, no tenien antecedents. Aquest divendres han passat a disposició del jutjat d’instrucció en funcions de guàrdia de Girona, que ha ordenat el seu ingrés a presó.

Summary: A presó dos conductors a Girona que duien més de 100 quilos de marihuana i haixix valorats en 152.000 euros


La despesa de les famílies en béns de consum ha mantingut un "elevat dinamisme" al final del tercer trimestre d'aquest 2015, tot i que "una mica inferior" al dels mesos previs a l'estiu, segons ha indicat aquest dimarts el Banc d'Espanya en el seu butlletí econòmic de l'octubre. L'organisme supervisor assenyala que tant l'índex de confiança dels consumidors com el dels comerciants minoristes van caure "moderadament" al setembre, "si bé van continuar en nivells màxims històrics". Per exemple, destaca que les matriculacions d'automòbils particulars es van incrementar al setembre un 0,3% en termes intermensuals, situant la taxa interanual en el 13,7%, i també apunta que l'indicador de vendes de béns i serveis de l'Agència Tributària o l'indicador del comerç al detall van moderar a l'agost els seus ritmes d'avenç interanual. Segons puntualitza el Banc d'Espanya, aquest comportament de la despesa de les llars ha continuat sustentant-se en la tendència de l'ocupació i dels condicionants de naturalesa financera, que en conjunt han continuat sent favorables. A l'agost, els tipus d'interès dels préstecs nous per a adquisició d'habitatge i dels destinats a consum i altres finalitats es van situar en el 2,5% i el 6,8%, respectivament. Sobre el sector de la construcció, els indicadors registren una "certa desacceleració" després de l'elevat dinamisme dels mesos d'estiu. En aquest sentit, el Banc d'Espanya subratlla que "calibrar la fortalesa de la recuperació no és una tasca senzilla" ja que, d'una banda, la profunditat de la crisi del sector ha conduït a nivells "molt reduïts" d'activitat, per la qual cosa no es descarta que les etapes inicials de la recuperació puguin venir acompanyades "d'algun efecte rebot de certa intensitat". D'altra banda, l'encara elevat endeutament de les famílies, l'elevada taxa d'atur (especialment, entre les persones que es troben en edat de formar una llar) i el gruix d'estoc existent d'immobles sense vendre podrien limitar la recuperació del sector a curt termini, segons apunta l'organisme.

Summary: El consum de les famílies es modera després de l'estiu


El Bisbat de Barbastre-Montsó ha demanat al ministre de Cultura, Íñigo Méndez de Vigo, que aprofiti la ''conjuntura política'' que ofereix l'aplicació de l'article 155 sobre Catalunya per ''posar fi'' al litigi de les 115 obres d'art provinents de la Franja de Ponent que es troben al Museu de Lleida. D'aquesta manera reclamen que Méndez de Vigo que faci com pretén fer amb les 44 obres de Sixena i ordeni el trasllat a l'Aragó dels béns d'aquestes parròquies que havien format part del Bisbat de Lleida. El Bisbat de Barbastre té previst presentar en els propers dies una demanda per exercir l'acció reivindicativa d'aquests béns, tal com ja va anunciar l'advocat Joaquín Guerrero el passat 31 d'octubre després d'un acte de conciliació amb el Bisbat de Lleida on no es va arribar a cap acord. El litigi amb aquestes 115 peces s'arrossega des de l'any 1995 i fins ara només s'havia tramitat per la via eclesiàstica.  En el comunicat, el Bisbat de Barbastre expressa la seva ''alegria'' pel fet que el conflicte entre el Monestir de Sixena i la Generalitat ''vegi la llum donant compliment a les resolucions judicials fermes''. En aquest sentit, des del bisbat donen l'enhorabona a les germanes santjoanistes, propietàries del Monestir de Sixena, i també a l'equip jurídic que ha treballat per exigir el lliurament de les 44 peces de Sixena que es troben al Museu de Lleida.  Una vegada emesa l'ordre sobre els béns de Sixena per part del ministre de Cultura, el Bisbat de Barbastre li demana que aprofiti la ''conjuntura política'' perquè pugui intercedir ara sobre el litigi dels béns de les parròquies de la Franja de Ponent, que s'arrossega des de fa més de 20 anys. Aquestes 112 peces pertanyien a els antigues parròquies de la Franja de Ponent segregades l'any 1995 del Bisbat de Lleida. Aquell any, el Vaticà va dictar un decret en què després de vuit segles d'història, decideix segregar les parròquies de la Franja de Ponent de la Diòcesi de Lleida perquè passin a formar part de la de Barbastre-Montsó. A partir d'aquell moment, és quan el bisbat aragonès comença a reclamar a Lleida les obres i peces d'art originàries de les parròquies de la Franja. Fins ara, el conflicte s'havia desenvolupat per la via canònica.

Summary: El Bisbat de Barbastre demana al ministre de Cultura que també aprofiti el 155 per reclamar les obres de la Franja


El musical 'La canción de Ipanema' dirigit per Rubén Yuste reflexiona sobre les pors que bloquegen a les persones i sobre els límits de l'amor amb el popular ritme brasiler de Bossa Nova a l'Aquitània Teatre. L'obra és de José Luis Sánchez i se situa als anys 60 en el moment en què Jobim i Vinicius de Moraes van compondre les cançons més famoses de la Bossa Nova. En declaracions a l'ACN, Assumpta Serna, que es posa a la pell de la Nelita, ha explicat que l'obra és un cant a la dona.  'La canción de Ipanema' narra la història d'amor entre el poeta i una noia de 19 anys  que el va inspirar per crear alguns dels seus temes. L'espectacle en castellà i amb música en directe s'estrenarà dijous i podrà veure's fins al 13 de setembre.  La parella formada pel poeta Vinicius de Moraes i la Nelita, de 19 anys, ho tenien tot en contra: els pares de la noia li van prohibir veure'l; van avançar la boda amb el seu antic promès; les dones no podien decidir sense l'autorització d'un home. Tot i això, el poeta no es va rendir i va crear un pla per vèncer els prejudicis de la societat per poder estar amb ella.  Rubén Yuste, director de 'La canción de Ipanema', assenyala, en declaracions a l'ACN, que el musical és una comèdia i una història d'amor que explica la vida de Vinicius de Moraes i tot el context que va viure i com i qui va inspirar que escrivís la famosa cançó de 'Garota de Ipanema'.  El musical, ha detallat Yuste, té un rerefons important i té com a leitmotiv "la por que ens bloqueja i no només en l'amor, sinó en la vida professional i en les decisions que prenem dia a dia". Un altre tema, ha apuntat, és el feminisme i el paper de la dona dins la societat i es veu en el personatge de la Nelita. A l'obra, hi ha un 65% de realitat i un 35% d'adaptació. Les coses generals de l'espectacle són reals, ha explicat José Luis Sánchez. El musical se situa en dues èpoques diferents amb la protagonista, la Nelita, de jove i de més gran. Aquesta darrera és interpretada per Assumpta Serna. L'actriu ha explicat que 'La canción de Ipanema' és una cant a "la dona, una dona lluitadora, forta somiadora, que fa possible cada dia millorar la seva vida i la dels demés i que lluita contra les coses establertes i es fa preguntes". Serna també ha remarcat la importància d'una obra com aquesta en aquesta època marcada pel coronavirus. "Hem de viure la vida a fons sense pors i sense limitar-nos i perseguir els nostres somnis perquè són el motor de la nostra vida i si no tenim el desig per millorar i per fer-ho millor, és molt trist. Fer obres com aquesta amb aquest missatge és fonamental i amb un moment com ara", ha apuntat. Toni Sevilla L'actor Toni Sevilla interpreta al muntatge a un comissari que està a l'aeroport i es troba a la Nelita interpretada per Serna que es manifestava sola. El comissari la deté i se l'emporta a comissaria i ella li explica quina ha estat la seva vida i el procés de com ha arribat fins aquí. "I es van fent amics i si hi ha una segona part seriem ja un matrimoni", ha explicat Sevilla.  Repartiment  A més de Serna i Sevilla, actuen a l'obra José Luís Sánchez, Adriana García, Jordi Cadellans, Lari Antunes, Bruno Butenas i Gabriel Fortunato. La direcció musical és de Menno Marien.

Summary: 'La canción de Ipanema' reflexiona sobre les pors que bloquegen a ritme de Bossa Nova a l'Aquitània Teatre


La sala tercera del Tribunal Suprem ha rebutjat la petició de la Generalitat Valenciana de suspendre de manera cautelar l’acord del consell de ministres del govern espanyol del passat 4 de març en el qual decidia repercutir al govern que presideix Ximo Puig el pagament de la multa de 18,9 milions a la Unió Europea per manipulació de les dades del dèficit del País Valencià. Segons que ha informat el Suprem, el rebuig a les mesures cautelars demanades no entra a valorar el fons del recurs que la Generalitat Valenciana té plantejat davant l’Alt Tribunal. El consell de ministres va determinar la responsabilitat exclusiva del País Valencià per la manipulació de les dades del dèficit i va establir la repercussió del pagament de la multa més la quantitat que s'indica en concepte d'interessos compensatoris dels costos financers. Segons que argumenta el govern valencià, la multa correspon a l’ocultació de 1.800 milions en despeses computables als efectes del dèficit duta a terme pels anteriors governs de Francisco Camps i Alberto Fabra. A més, afegeix que és responsabilitat de l'Estat la supervisió i remissió de les xifres de dèficit a la Unió Europea. Sobre mesures cautelars, el Suprem explica que no queda acreditada la necessitat d'evitar que el lapse de temps que transcorre fins que recau un pronunciament judicial ferma suposi la pèrdua de la finalitat del procés. Amb les mesures cautelars es tracta d'assegurar l'eficàcia de la resolució que posi fi al procés, evitant la producció d'un perjudici d'impossible o difícil reparació. Així mateix, afegeix que la  Generalitat Valenciana no ha provat, si més no de forma indiciària, els perjudicis que es puguin derivar de l'execució de l'acte impugnat, limitant-se a enunciar els criteris jurisprudencials aplicables en matèria d'adopció de mesures cautelars, "però sense efectuar cap indicació ni referència sobre les conseqüències concretes que puguin derivar-se de la materialització de l'acte impugnat, que puguin ser d'impossible o difícil reparació en cas que, per estimar-se el recurs, es declarés no conforme a dret l'acte impugnat”.  El Suprem tampoc valida l'argument sobre que la quantia de la sanció imposada no és exigible per haver estat recorreguda pel Regne d'Espanya. En aquest sentit, esgrimeix que l'article 278 del Tractat de Funcionament de la Unió Europea (TFUE) assenyala que "els recursos interposats davant del Tribunal de Justícia de la Unió Europea no tindran efecte suspensiu. No obstant això, el Tribunal podrà, si considera que les circumstàncies així ho exigeixen, ordenar la suspensió de l'execució de l'acte impugnat". Així, l’alt tribunal conclou que la Generalitat Valenciana “no justifica de cap manera la suspensió de l'execució de la Decisió (UE) 2015/1289 pel TJUE. Per contra, del propi acord impugnat del consell de Ministres resulta que la multa de 18,9 milions va ser abonada pel Regne d'Espanya en el compte habilitada per la Comissió Europea en data 28 de gener de 2016 ".

Summary: El Suprem rebutja suspendre l’acord del govern espanyol que repercuteix la multa de la UE a la Generalitat Valenciana


El magistrat de l'Audiència Nacional espanyola Santiago Pedraz ha deixat en llibertat provisional sota fiança l'exsecretari general del sindicat ultra Manos Limpias, Miguel Bernad, en presó provisional per una suposada extorsió a entitats bancàries. En cas de pagar 50.000 euros, el magistrat imposa a Bernad l'obligació de comparèixer setmanalment a l'Audiència o al jutjat més proper al domicili que fixi, la prohibició de sortida de l'estat, retirada del passaport i facilitar un telèfon mòbil per tal que estigui localitzat cada vegada que el magistrat li requereixi. En la seva interlocutòria, el magistrat indica que segueixen existint indicis dels delictes imputats a Miguel Bernad, però té en compte el temps que porta en presó provisional, la situació en què es troba la causa respecte a aquest investigat i el seu estat de salut. A més, Pedraz considera que donat l'avançat estat de la instrucció, el secretari general de Manos Limpias "difícilment" podria ocultar proves. No passa el mateix, diu el magistrat, en el cas de l'altre investigat que es troba a la presó, en referència a Luis Pineda, president d'Ausbanc.

Summary: Llibertat sota fiança per a l'exsecretari general de Manos Limpias


Els alcaldes d'Altafulla i Torredembarra han insistit aquest dimarts en reclamar a l'Estat una solució al problema circulatori de la rotonda d'accés a l'AP-7, situada a Torredembarra. Tots dos han demanat una nova reunió amb el subdelegat del govern espanyol a Tarragona, Joan Sabaté, coincidint amb la confecció d'un nou executiu a Madrid. L'alcalde torrenc, Eduard Rovira, ha apostat per la gratuïtat de l'autopista fins a Torredembarra o el Vendrell de manera immediata i no esperar fins l'agost del 2021, quan s'acaba la concessió de la via per part d'Abertis. Això faria que els camions no haguessin de passar obligatòriament per la rotonda, que tornaria a quedar només per a ús dels veïns dels municipis propers. Per Rovira, aquesta solució implicaria, de retruc, alliberar gairebé tota la demarcació de peatges. El batlle ha indicat que "la circumval·lació de Tarragona és un punt negre que repercuteix també a Torredembarra" i ha considerat que si s'hi pot circular gratuïtament, els vehicles pesants aniran directament per l'autopista.  Des de que es va obligar els camions a entrar a l'autopista a Torredembarra per tal que no saturessin l'N-340, la rotonda d'accés de Torredembarra ha estat font de conflicte. Per facilitar aquesta entrada als vehicles de gran tonatge, es van instal·lar unes barreres estil New Jersey que impedeixen que es pugui fer la volta sencera a la rotonda, fet que obliga els vehicles que venen de la Riera de Gaià a desviar-se més de dos quilòmetres per accedir al nucli de Torredembarra. Això també afecta els veïns de la urbanització Brises del Mar, d'Altafulla, que des de fa més d'un any i mig han fet mobilitzacions reclamant la reobertura total de la rotonda. En aquest punt s'hi han produït diversos accidents en els darrers mesos. L'últim, aquest passat diumenge, amb tres ferits de diversa gravetat. A aquest clam també s'hi ha afegit el coalcalde d'Altafulla, Jordi Molinera. Aquest dimarts, a través d'un comunicat, ha reclamat una "solució immediata" que passi per la reobertura de la rotonda, així com una nova reunió amb el subdelegat del govern espanyol a Tarragona. Molinera ha asseverat a "no esperar que hi hagi més accidents, ni esperar a la data de l'1 d'agost de 2021", quan està previst que s’alliberi l'AP-7 en aquest tram.

Summary: Altafulla i Torredembarra pressionen perquè l'Estat solucioni el problema circulatori de la rotonda d'accés a l'AP-7


La Mesa del Parlament ha rebutjat les peticions de reconsideració de Cs, PSC-Units i PPC la decisió d'aquest òrgan d'admetre el vot delegat del líder de Junts per Catalunya (JxCAT), Carles Puigdemont, segons han explicat fonts parlamentàries. La Mesa ha mantingut el posicionament de la setmana passada, quan va admetre la petició de delegació de vot de Puigdemont i no ha acceptat els arguments de les tres formacions que s'hi oposaven. D'aquesta manera, Puigdemont ja podrà votar de forma delegada durant el ple que se celebra aquest dijous. En els seus escrits de reconsideració, Cs, PSC i PPC mantenien que l'acceptació del vot delegat anava en contra del que estableix el reglament de la cambra catalana, el posicionament dels lletrats sobre la qüestió i contravenia les mesures cautelars dictades pel Tribunal Constitucional (TC) al gener sobre la investidura.

Summary: La Mesa rebutja les reconsideracions de Cs, PSC-Units i PPC i manté el vot delegat de Puigdemont


El president inhabilitat Quim Torra creu que algun representant anirà a l'acte d'entrega de premis de la nova edició de BNEW, Barcelona New Economic Week, amb Felip VI i el president del govern espanyol, Pedro Sánchez, ja que no l'organitza la monarquia. En declaracions als mitjans de comunicació després de reunir-se amb el Síndic de Greuges, Torra ha afegit que després que el Butlletí Oficial de l'Estat (BOE) no hagi publicat la seva inhabilitació li ha quedat "el regust de saber " si el Rei li hagués agraït els serveis prestats. Pel que fa al Tribunal Constitucional (TC) que aquest dimarts analitza el seu recurs, ha dit que té "zero expectatives" que suspengui cautelarment la inhabilitació.  El president inhabilitat ha recordat que a l'inici de la legislatura el Govern va decidir que no es considerava la institució monarca com a pròpia i que no s'assistiria a cap acte a través d'una invitació del Rei. Però l'acte de divendres a Barcelona és diferent ja que, segons ha assenyalat, se celebra en el marc d'una fira i no està organitzat per la Casa Reial. Preguntat per si el vicepresident del Govern amb funcions de president, Pere Aragonès, serà qui assisteixi a l'acte de divendres, Torra s'ha limitat a respondre que és el Govern qui ho decidirà.  Pel que fa a la reunió de demà del TC que analitzarà el seu recurs, Torra ha dit que és "impossible" que cap independentista tingui cap tipus de justícia dins de l'estat espanyol. Però ha argumentat que es tracta d'un pas previ i  "necessari" per poder portar la seva inhabilitació a instàncies europees. Sobre l'objectiu de l'independentisme de superar en les pròximes eleccions el 50% dels vots, Torra ha defensat que si això passa "inevitablement ha de tenir conseqüències polítiques que passen per una ruptura democràtica". I ha alertat del risc que la ciutadania acabi abandonant els partits si no s'explica bé què s'ha de fer en cas d'assolir més del 50%. Tot i no voler comentar la polèmica per la manera com el president del Parlament, Roger Torrent, va fer pública la data electoral del 14 de febrer, Torra sí que ha volgut recordar al president de la cambra que quan se li va retirar l'escó de diputat se'n va assabentar just en el moment de prémer el botó per votar. Torra ha fet aquestes declaracions després d'una reunió amb Síndic de Greuges, Rafael Ribó, en què li ha agraït que hagi manifestat que la inhabilitació del president de la Generalitat vulnera els drets de Torra i "posa en qüestió la democràcia".

Summary: Torra creu que algun representant del Govern anirà a l'acte amb Felip VI i Sánchez perquè no l'organitza la monarquia


El portaveu parlamentari de JxCat, Albert Batet, ha dit als grups de Cs, PSC-Units i PPC que no estan "autoritzats" per parlar de l'estabilitat del Govern. "Ens poden donar poques lliçons", ha etzibat durant el debat per la compareixença del president, Quim Torra, per retre comptes del seu primer any de mandat, aquest dijous al matí al Parlament. Batet ha advertit als membres del "tripartit del 155" que no resoldre el conflicte polític entre Catalunya i l'Estat provoca una "enorme inestabilitat" a l'Estat. "Com poden gosar donar-nos lliçons si el govern més inestable és el de l'Estat?", ha reiterat Batet. A la rèplica, Batet ha enfocat el missatge cap als comuns, a qui ha descrit com "els nous socis del tripartit del 155". "Se sumen a la festa i no respecten la democràcia", ha afegit el portaveu de JxCat, dirigint-se al grup parlamentari de CatECP. "Quina decepció! En què ha quedat el 15-M?", ha preguntat retòricament Batet, que ha confessat que no defensava el moviment del 2012. "Nosaltres com a mínim no hem canviat conviccions per cadires, que és el que estan fent vostès", ha conclòs, mirant la bancada del grup de Jéssica Albiach.

Summary: JxCat diu a Cs, PSC i PPC que no estan "autoritzats" per parlar d'estabilitat del Govern: "Poden donar poques lliçons"


El tinent d'alcalde d'Economia de Barcelona, Gerardo Pisarello, veu amb "satisfacció" la proposta que ha fet Trias i Munté sobre un pla de xoc del Raval per a aquest estiu, i assegura que en base a la proposta que els faran arribar, l'equip de govern n'elaborarà una de pròpia. Pisarello preveu presentar-la en el ple de la setmana que ve amb un "pla especial per a l'estiu", tal com demanava el líder del Grup Demòcrata. Tot i així, Pisarello no ha volgut concretar quines mesures té en ment en aquest document que està elaborant el govern municipal. El que sí que ha assegurat el tinent d'alcalde és que representarà un reforç "de les polítiques" que ja ha desplegat l'administració local al barri i que "hi haurà recursos" econòmics "per tirar el pla" endavant, tot i que no ha volgut quantificar cap xifra. De tota manera, Pisarello també ha reptat Trias a "anar de la mà" de l'alcaldessa a l'hora de visitar altres administracions per demanar suport en l'acció que està fent l'Ajuntament de Barcelona per combatre la inseguretat del Raval i el creixement dels narcopisos. Sobretot perquè, segons Pisarello, "sense Mossos d'Esquadra és impossible que la Guàrdia Urbana faci tot el que s'ha de fer".

Summary: Pisarello agafa el compromís de Trias i preveu elaborar una proposta per combatre els problemes del Raval


Fira de Barcelona i la GSMA han arribat a un acord per allargar el contracte per celebrar el Mobile World Congress fins al 2024 com a compensació per la cancel·lació de l'edició d'enguany, segons ha avançat l'Ara i ha confirmat l'ACN. El contracte actual expirava el 2023. L'empresa organitzadora del congrés de telefonia mòbil va suspendre l'edició d'aquest any pel risc de coronavirus i a conseqüència de l'allau de cancel·lacions de les empreses participants. El congrés havia de tenir impacte de gairebé 500 milions d'euros en l'economia de Barcelona i hauria generat 14.000 llocs de treball i havia de donar feina a unes 14.100 persones. El MWC de 2021 se celebrarà entre l'1 i el 4 de març.  Els organitzadors del Mobile World Congress van decidir suspendre la trobada a mitjans de febrer pel risc del coronavirus. L'expansió de la covid-19 arreu del món va provocar un degoteig de cancel·lacions d'empreses assistents, com Sony, LG, Vodafone i Facebook. La situació va precipitar una reunió extraordinària dels membres del GSMA on es va decidir cancel·lar la fira.   El conseller delegat de la GSMA, John Hoffman, va atribuir la decisió a una causa de "força major", tot i que a Catalunya no hi havia cap cas de coronavirus. De fet, el Govern, l'Ajuntament de Barcelona, el de L'Hospitalet i la delegació de l'executiu espanyol a Catalunya van destacar que no hi havia motius d'alerta sanitària per anul·lar la fira, si bé van assegurar respectar la decisió de la GSMA.  El president de la Generalitat, Quim Torra, va negar que la cancel·lació del congrés s'hagués fet pel coronavirus i va atribuir la decisió a "l'epidèmia de la por".  En qualsevol cas, la decisió va tenir un fort impacte en l'economia de la ciutat, especialment en els sectors de l'hostaleria o la restauració. PIMEC va xifrar l'impacte en fins a 200 milions d'euros per al teixit de petites i mitjanes empreses.  Per la seva banda, l'Associació d'Apartaments Turístics de Barcelona va calcular un impacte de fins a 14 milions d'euros en el sector, el 4% de la facturació anual. Els taxistes preveien unes pèrdues econòmiques d'entre un 20% i un 30%, mentre que el Gremi de Restauració va elevar fins als 40 milions d'euros l'impacte econòmic de la cancel·lació del MWC en el sector.   L'Ajuntament de Barcelona va respondre a la suspensió del congrés amb l'impuls de 'l'Oportunity Week', un pla per incentivar el turisme a la ciutat durant la setmana del congrés. Per la seva banda, el sector emprenedor va crear el 'Tech Spirit', per ocupar suplir el 4YFN. El saló va comptar amb més de 15.000 assistents, segons els organitzadors.  Dies després de fer-se oficial que el Mobile World Congress quedava anul·lat, el president de Fira de Barcelona, Pau Relat, assegurava que treballava perquè l'acord amb GSMA es pogués "perllongar bastants anys més" i va demanar discreció. "Els acords seran més o menys exitosos en la mesura que siguem discrets en el procés de negociació", va assenyalar en un acte al Palau de la Generalitat el passat 17 de febrer amb diferents institucions com la Generalitat, els Ajuntaments de Barcelona i l'Hospitalet de Llobregat, a més de patronals, sindicats i altres organitzacions per analitzar l'impacte de la cancel·lació del MWC. De moment, GSMA ha apostat per seguir un any més a Barcelona tot i que la negociació perquè el Mobile s'instal·li més enllà del 2024 seguirà el seu curs.

Summary: El MWC seguirà a Barcelona fins al 2024 per compensar la cancel·lació d'aquest any


El número 7 de candidatura de JxCat a les eleccions europees, Aleix Sarri, ha abandonat el debat de TV3 i Catalunya Ràdio en protesta pels vetos de la Junta Electoral Central (JEC) al número 2 de la llista, Toni Comín, i al cap de files d'ERC, Oriol Junqueras, per al propi debat d'aquest dimarts a la nit. Sarri, cap de la campanya europea de JxCat, ha entregat una memòria USB al moderador de l'acte, el periodista Xavi Coral, amb el vídeo que ha gravat el seu cap de llista, Carles Puigdemont, des de Waterloo (Bèlgica). Just després que Sarri abandonés el plató, el candidat del PP Esteban González Pons ha criticat el "lamentable espectacle", i el representant de Cs, Jordi Cañas, ha celebrat que imperi el "principi d'igualtat".

Summary: Aleix Sarri, candidat de la llista de Puigdemont, abandona el debat de TV3 en protesta pels vetos de la JEC


Valtonyc hauria marxat a l’estranger, segons ha avançat El Nacional i TV3. El raper ja ha avisat aquest dimecres en una publicació a la xarxa social Twitter que no posaria “fàcil" la seva entrada a la presó perquè "desobeir és legítim i obligatori davant d'un estat feixista". Així, l'artista preveia que demà tombessin “la porta de casa seva per posar-lo a la presó per unes cançons". A principis de maig, el Tribunal Constitucional va rebutjar el recurs d'empara presentat pel raper i l'Audiència Nacional i va donar un termini de deu dies, que expira aquest dijous, per ingressar en un centre penitenciari. Valtonyc ja va anunciar que no entraria a cap presó "pel seu propi peu". Aquest dimecres a les 12 de la nit acaba el termini d’ingrés i llavors l’Audiència Nacional hauria de decretar una ordre de detenció. Cal recordar que Valtonyc ha d'ingressar demà dijous a la presó per complir una condemna de tres anys i mig de captiveri pels delictes d'enaltiment del terrorisme i d'injúries a la Corona que la justícia espanyola veu en algunes de les seves cançons.

Summary: El raper Valtonyc marxa a l’estranger el dia abans d’ingressar a la presó


La diputada del PSC Alícia Romero ha demanat disculpes aquest divendres al matí a Esquerra Republicana de Catalunya per les declaracions del seu company de partit i de grup parlamentari David Pérez, que ahir a la nit va assegurar que als republicans no els interessa obrir fosses de la Guerra Civil perquè hi trobarien “espanyols”. En declaracions a TV3 Romero s’ha desmarcat d’aquestes declaracions, que Pérez ha ratificat aquest matí, i ha assegurat que el seu partit no s’hi sent “gens representat”. Ha afirmat que el seu company les ha fet “a títol personal” i ha demanat disculpes a ERC en nom dels socialistes catalans. Les afirmacions de David Pérez han aixecat gran polseguera i reaccions des de diferents bandes. Per exemple les ha contestat el que va ser conseller en Cap de la Generalitat Josep Bargalló, que a través de Twitter ha acusat el diputat socialista de mentir “amb plena i absoluta consciència”. Ha argumentat aquesta afirmació en una altra piulada, assegurant que Pérez “sap que, el 2004, el Govern de Catalunya va planificar les primeres accions d’obertura de fosses”. I en un tercer tuit ha afegit: “I perquè sap –ell ja era diputat al Parlament- que el Govern ho va fer des d’una àrea dirigida per gent d’ERC”.

Summary: La diputada del PSC Alícia Romero demana disculpes a ERC per les declaracions del seu col·lega David Pérez


Un incendi de vegetació forestal i agrícola obliga a tallar des de poc després de tres quarts de sis de la tarda la via de l'AVE entre l'Espluga de Francolí (Conca de Barberà) i Alcover (Alt Camp), segons ha indicat Renfe. Com a conseqüència del foc, dos trens AVE estan aturats. Un d'ells, que fa el trajecte entre Madrid i Barcelona, es troba aturat a l'estació de Lleida i l'altre, que fa el recorregut entre Barcelona i Madrid, està aturat a l'estació del Camp de Tarragona. Segons els Bombers de la Generalitat, el foc s'ha produït poc després de les cinc de la tarda en una zona forestal i agrícola situada al camí de Pira, a tocar de la línia de l'AVE. Cinc mitjans aeris i onze dotacions terrestres dels Bombers de la Generalitat treballen en les tasques d'extinció de l'incendi.

Summary: Un incendi de vegetació obliga a tallar la via de l'AVE entre l'Espluga de Francolí i Alcover


La regulació dels embassaments de Mequinensa, Riba-roja i Flix per poder rebre aigua ens propers dies procedent dels punts més elevats del riu Ebre, han suposat una crescuda del cabal del tram final, aquest dijous, que no ha provocat, de moment, més que petits incidents que ja són habituals quan hi ha una riuada controlada. Entre altres exemples, el vaixell turístic de Tortosa, el Sirgador, s'ha retirat a l'embarcador de Jesús per evitar que patís danys, el riu ha engolit l'embarcador també d'altres municipis com Benifallet o Miravet, on s'ha suspès el servei del pas de barca per creuar el riu, des de la carretera C-12 fins al municipi. L'aigua també ha arribat al club nàutic de Flix o el camp de futbol d'Aldover i a l'assut de Xerta, les instal·lacions hidroelèctriques han deixat de turbinar per l'alt cabal amb què arribava l'Ebre en aquest punt.   Als volts del migdia, aquest dijous, el riu Ebre ha arribat a superar els 2.000 metres cúbics per segons de cabal al seu pas per la Ribera d'Ebre. Aquesta tarda, al seu pas per Ascó i Tortosa, ja s'havia reduït a poc més de 1.600 metres cúbics per segon.

Summary: La crescuda de l'Ebre provoca petites incidències en els punts on és habitual quan hi ha riuada


David Bonvehí ha defensat aquest dijous que el model que defensa el Partit Demòcrata de Catalunya (PDeCAT) ha de ser a les futures eleccions al Parlament de Catalunya “sigui quina sigui la fórmula que s'escaigui”. El president del Partit Demòcrata ho ha dit durant el Consell Nacional de la formació, encara amb la qüestió no resolta de quin ha de ser el futur del partit després que Carles Puigdemont hagi presentat Junts per Catalunya (JxC) com a partit propi aquest dissabte. Bonvehí ha donat compte també de les negociacions que s'han mantingut amb els responsables del nou partit per intentar un encaix i ha demanat “mirada àmplia” perquè tot el partit segueixi al “projecte polític nou”. El president del PDeCAT ha assegurat que “en tot moment” la relació entre els dos partits ha estat basada en “quatre grans valors”, respecte per tot allò acordat amb l'espai JxC, “generositat” del partit, “mirada àmplia” perquè tot el partit “seguís també en aquest projecte polític nou” i “reivindicació” del llegat polític de la formació hereva de CDC. Aquests quatre eixos “fonamentals” són els que els dirigents del PDeCAT han defensat durant les negociacions amb JxC per abordar com es transitava d'una formació a l'altra i com es garanteix que aquests “pilars fonamentals de país i de societat” estarien incorporats “a l'ADN del nou partit”.

Summary: Bonvehí defensa que el model del PDeCAT ha de ser a les eleccions “sigui quina sigui la fórmula que s'escaigui”


Les parts sostenen que els treballadors han de poder seguir cobrant el 70% més enllà dels sis mesos ACN Barcelona.-La reunió entre el govern espanyol, la patronal i els sindicats d'aquest divendres a Palma per tractar la pròrroga dels ERTO ha acabat sense acord, tot i que les parts han mostrat diversos punts d'acord, com per exemple que els treballadors han de continuar el 70% del sou més enllà del sis mesos i no el 50%, o que les negociacions no es poden allargar fins al darrer moments amb l'objectiu d'evitar un escenari "d'incertesa" a les empreses i els treballadors. El president de la CEOE, Antonio Garamendi, ha reiterat que els ERTO s'han d'allargar almenys fins a la temporada que ve i els sindicats han reclamat que es mantinguin fins que sigui "necessari". La ministra de Treball, Yolanda Díaz, ha mostrat la seva satisfacció pel transcurs de les negociacions i ha elogiat l"'enorme maduresa dels agents socials", de qui ha destacat que en els moments més difícils "han estat a l'alçada i han deixat a un costat les diferències amb l'interès comú de salvar el país, els llocs de treball i salvar les empreses". "És una mostra de diàleg sostingut i madur, d'una enorme rellevància", ha subratllat. En general, les sensacions que han transmès les parts en les seves respectives compareixences de premsa posteriors a la trobada són que a grans trets hi ha acord però com ha dit el ministre d'Inclusió i Seguretat Social, José Luis Escrivá, cal "articular-ho". Escrivá ha definit la trobada com "extraordinàriament útil" i s'ha mostrat "molt esperançat" que sigui un "punt d'arrancada" en les negociacions que començaran aquest dilluns. El ministre ha subratllat que mentre no hi hagi vacuna caldrà protegir les rendes dels treballadors que no es puguin recuperar a la feina i ha celebrat que tres de cada quatre dels que van ser inclosos en expedients hagin pogut tornar a reincorporar-se. No obstant això, ha lamentat que la recuperació està sent "asimètrica i diferenciada", tant a nivell geogràfic com sectorial. D'altra banda, ha destacat la necessitat d'anar revisant periòdicament el context per "afinar" el marc d'aplicació dels ERTO. Sobre el manteniment del 70% del sou en els ERTO després dels 180 dies (sis mesos), la ministra de Treball, Yolanda Díaz, ha recordat que l'executiu està operant amb la legislació del PP i ha assegurat que el govern és "sensible" sobre aquest tema i una "reivindicació encertada". En aquest sentit, el secretari general de CCOO, Unai Sordo, ha comentat que amb la meitat del sou "no dona per res" i ha situat el del 70% com una "prioritat absoluta", juntament amb el manteniment de les prestacions tant com s'allargui la crisi sanitària, deixant també la porta oberta a futures revisions. "Els ERTO han existit sempre. No contemplo que desapareguin, sinó que es renovin, la qüestió és el com", ha defensat. Per la seva banda el secretar general d'UGT, Josep Maria Álvarez, ha exigit al govern que es pronunciï de manera "clara i directa" perquè els treballadors mantinguin els ingressos previstos en els ERTO. "Els ERTO han de durar els temps que sigui necessari, situar dates no aporta tranquil·litat", ha afegit Álvarez, que ha assegurat que les tres parts de la mesa haurien de sortir amb la tranquil·litat que els expedients es perllongaran, malgrat ha admès que arribar a un consens pot ser "complicat". Ple que fa la patronal, el president de la CEOE, Antonio Garamendi, ha qualificat els ERTO som una "eina fonamental" i "conjuntural" i ha subratllat la necessitat de "no deixar ningú enrere" i donar protecció a empreses i treballadors. En la línia del que va expressar aquest dijous en la presentació d'un informe elaborat per EY sobre l'afectació del Covid-19 al turisme, Garamendi ha avisat que en aquest sector la temporada està perduda" i que a curt termini "serà difícil tornar a l'activitat que ens agradaria". Per això, ha afirmat que per ara "els ERTO han vingut per quedar-se" i al mateix temps ha insistit en la necessitat d'estudiar altres mesures que ajudin a reactivar l'economia.

Summary: La reunió del govern espanyol i els agents socials sobre els ERTO acaba sense acord i les parts s'emplacen a dilluns


La policia espanyola ha traslladat Jordi Pujol Ferrusola a la comissaria que el cos policial té a la Verneda, després que hagi presentat algun dels escorcolls que s'han practicat aquest dimecres. La previsió és que, després de dinar, torni cap a la presó de Soto del Real a Madrid. Segons fonts policials, els registres que s'han fet a domicilis i oficines de l'expresident de la Generalitat Jordi Pujol i Soley i el seu primogènit ja han acabat, tot i que encara queden alguns agents al domicili de la família a la Ronda del General Mitre. S'han fet registres en aquest domicili, al despatx de Pujol Ferrusola al carrer Ganduxer, al que l'expresident té al carrer Calàbria i a la casa de la família a Queralbs.

Summary: La policia espanyola trasllada Jordi Pujol Ferrusola a la comissaria de la Verneda un cop acaben els escorcolls


Centenars de persones s'han acostat aquest dissabte al Parc del Migdia de Girona per acomiadar amb un pícnic la setzena edició del Black Music Festival. Aquest any els encarregats de fer ballar el públic han estat la banda barcelonina The Excitements, la Black Music Big Band amb Brodas Bros, i el grup dedicat als més joves, Little Swing. El Black Music Pícnic ha superat, de llarg, l'assistència de la primera edició del 2016, en bona part gràcies al bon temps que ha acompanyat tot el matí, i que ha animat als espectadors. A falta d'un balanç oficial, des de l'organització creuen que el Black Music Festival 2017 superarà les 8.000 persones que va reunir l'edició de l'any passat.

Summary: Centenars de persones acomiaden la setzena edició del Black Music Festival amb un pícnic al Parc del Migdia de Girona


El catedràtic de Filosofia Jaume Casals ha estat el guanyador de les eleccions a rector de la Universitat Pompeu Fabra (UPF), després d’obtenir el 62,6% dels vots a candidatures emesos vàlidament. Aquest resultat li permetrà revalidar mandat i seguir com a rector de la Universitat durant quatre anys més. L’altre candidat, el catedràtic Josep-Eladi Baños, ha aconseguit el 37,4% dels vots. La participació global registrada ha estat del 24,97%, prop de 18 punts més que a les eleccions del 2013, i 6,5 punts més respecte de les del 2009. Per sectors de la comunitat universitària, Casals ha obtingut el suport majoritari de tot el professorat i dels estudiants de màster i doctorat, mentre que Baños ha obtingut més suports entre els estudiants de grau i entre el personal d’administració i serveis. La Junta Electoral proclamarà definitivament Jaume Casals com a candidat electe el proper divendres 7 d’abril del 2017. Les eleccions a rector s’han celebrat per primera vegada de forma exclusivament electrònica i han tingut lloc del 30 de març al 4 d’abril. S’ha utilitzat la plataforma d’e-Vot que allotja i gestiona el Consorci de Serveis Universitaris de Catalunya (CSUC), i que permet a les universitats crear i gestionar comicis digitals. Jaume Casals i Pons és catedràtic de Filosofia del Departament d'Humanitats de la UPF i membre numerari de l’IEC. Ha estat rector de la UPF des del 2013 fins a l’actualitat. Doctor en Filosofia, abans de ser professor a la UPF va impartir docència a la UAB i a la Universitat París VII. Les seves línies de recerca comprenen la gènesi grega del pensament modern i contemporani, la filosofia i la literatura. Ha traduït i ha editat obres de Montaigne, Montesquieu, Berkeley i Bergson. És autor de 40 articles i de diversos llibres.  En l'àmbit de la gestió ha estat vicerector de Professorat (2005-2009), de Postgrau i Doctorat (2001-2005) i degà de la Facultat d'Humanitats (2000-2001) de la UPF. També ha estat president del Consorci de Biblioteques Universitàries de Catalunya, director de l'Institut d'Humanitats de Barcelona i director del Departament de Filosofia de la UAB, entre d’altres càrrecs.

Summary: Jaume Casals, reelegit rector de la Universitat Pompeu Fabra per quatre anys més


El plantejament de l'executiu no contempla l'obertura de terrasses ni les reunions d'un màxim de 10 persones ACN Barcelona.-El Govern proposa que la ciutat de Barcelona i les dues regions sanitàries de l'àrea metropolitana passin a una "fase 0 avançada", on es "flexibilitzin" algunes de les mesures que es poden fer en aquests municipis. Per exemple, el plantejament del govern passa per poder obrir botigues sense cita prèvia, que es pugui flexibilitzar la celebració de vetlles, que puguin obrir biblioteques per a servei de préstec i també museus i centres de culte amb un terç màxim de l'aforament. La proposta descarta poder obrir terrasses de bars i restaurants o fer reunions d'un màxim de 10 persones, com es preveu a la fase 1 i l'alcaldessa de Barcelona, Ada Colau, ha assegurat que es treballa perquè aquestes dues coses siguin possibles a partir del 25 de maig. Aquesta "fase 0 avançada" o "fase 0,5", com han definit les conselleres Meritxell Budó i Alba Vergés i l'alcaldessa Colau, és una proposta per a la ciutat de Barcelona i les regions sanitàries metropolitanes nord i sud. Tot i això, aquestes últimes sí que inclouen àrees que el Govern proposa que passin a la fase 1, com són el Garraf, l'Alt Penedès i el Baix Montseny. Aquests territoris, si el Ministeri de Sanitat ho aprova, sí que passaran de fase. La consellera de Salut ha remarcat que cal ser "especial prudents" a la capital catalana i a les regions sanitàries metropolitanes, en bona part per la seva elevada densitat de població. L'objectiu, ha dit, és poder passos "de forma progressiva" sense assumir "riscos innecessaris". Per això, l'executiu planteja una fase intermèdia entre la 0 i la 1 que inclou que es puguin fer activitats com l'obertura de comerç minorista sense cita prèvia; que hi hagi vetlles amb menys restriccions –la proposta del Govern planteja passar a un màxim de 10 persones però queda oberta al diàleg amb l'Estat; que obrin llocs de culte i museus amb un terç de l'aforament, o que també puguin obrir biblioteques per al servei de préstec.  També es proposa una "reactivació progressiva" dels serveis socials; que els centres educatius puguin obrir per a la seva desinfecció i posada a punt; la reobertura "gradual" d'instal·lacions científiques i tècnics; permetre la celebració de seminaris amb un petit número de persones, o l'obertura dels centres esportius professionals que contempla la fase 1 i que permetrien obrir el Centre d'Alt Rendiment (CAR) de Sant Cugat. Ni terrasses, ni gimnasos ni mobilitat En canvi, aquesta "fase 0,5" no contempla altres activitats que sí que es permeten en la fase 1, com l'obertura de terrasses de bars i restaurants amb un aforament màxim del 50%, o bé les trobades d'un màxim de 10 persones. Tampoc es planteja la reobertura de gimnasos, ni es podrà fer la mobilitat entre municipis sense motiu justificat. "La mobilitat és un factor de risc", ha admès Vergés, recordant però que sí que està permesa per anar a treballar.  Vergés ha defensat que, en canvi, sí que es pugui obrir el comerç minorista sense cita prèvia, perquè el sector "ha treballat molt bé" amb mesures d'autoprotecció i límit d'aforament, i considera que la població "ho entén i s'està comportant" seguint les mesures de precaució necessàries, com ara l'ús de mampares. Per Vergés, passar de la situació actual, amb cita prèvia, a la que proposen "no és canvi espectacular", al contrari del que suposaria obrir terrasses.  De fet, la consellera ha assenyalat que aquests dies s'han vist imatges "d'una normalitat excessiva" en terrasses de les tres regions catalanes que ja es troben en fase 1. "Les persones han entès molt bé que al comerç hi han d'anar amb les mesures adients però ens fa la sensació que no s'ha entès d'igual manera a les terrasses", ha afegit. Per això, ha justificar que encara esperin per permetre-ho a Barcelona i l'àrea metropolitana.  Sobre aquest punt precisament, Colau ha assenyalat que volen "facilitar" que retorni l'activitat de bars i restaurants "el més aviat possible" però que cal fer´ho "amb la màxima seguretat". Segons l'alcaldessa, estan treballant "activament" amb el sector perquè el dilluns 25 de maig sigui possible passar a la fase 1 i obrir terrasses i permetre trobades de nuclis familiars a les cases.  Plantejament "prudent, compassat i sincrònic" Tant la consellera Vergés com l'alcaldessa Colau han destacat de forma positiva que en línies generals es coordini el desconfinament de la regió de Barcelona ciutat, Metropolitana Nord i Metropolitana Sud. Vergés ha defensat que amb algunes excepcions majoritàriament ha d'anar "compassat i sincrònic" amb la ciutat de Barcelona.   La titular de Salut ho ha justificat, entre altres factors, per l'elevada densitat de població de les tres regions sanitàries i la "intensa mobilitat" entre elles així com la dificultat per fer el necessari seguiment de nous casos i contactes a través de la vigilància epidemiològica per part d'exploradors.  A Barcelona, ha indicat, la densitat és de 17.000 habitants per quilòmetre quadrat, en comparació per exemple als 193 del Baix Montseny. Una altra dada que ha donat Vergés és la incidència de la covid-19 els darrers set dies. Mentre que a Barcelona ciutat és de mitjana 21 casos per 100.000 habitants, a la Metropolitana Nord és de 11 i a la Sud és de 14. Tanmateix, al Garraf, per exemple, la incidència és de 7, la meitat que la mitjana de l'Àrea Sud. Les tres regions de l'àrea metropolitana representen el 58% dels casos confirmats de totes les àrees bàsiques de salut de Catalunya i concentren el 60% de casos possibles. A més, el 70% de les proves PCR s'han fet en aquestes regions. D'altra banda, Vergés també ha afirmat que cal tenir presents factors com les desigualtats, els determinants socials de la salut o la capacitat assistencial.    "Tot això ho hem de tenir en compte, i si a això li sumem la intensa mobilitat entres les 3 regions justifica un plantejament prudent però alhora compassat i sincrònic", ha conclòs. "S'han de tenir en compte moltes complexitats", ha afegit Colau. Resposta del govern espanyol La portaveu del Govern, Meritxell Budó, espera que la Moncloa "reculli i aprovi" les propostes fetes tant per a les àrees que volen que passin a la fase 1 (Girona, Comarques Centrals i Lleida, a més de l'Alt Penedès, Garraf i el Baix Montseny) com les que passin a la fase 0 ampliada (regions de Barcelona i les Àrees Metropolitanes Nord i Sud).  Vergés ha afegit que ja han posat en coneixement del govern espanyol la línia en què estaven treballant per a una fase intermitja en el cas de l'àrea metropolitana però ha matisat que cal esperar a la resposta definitiva de l'Estat. "Són coneixedors de les propostes que estem presentant, garantia total no la tenim mai en res però són prou prudents", ha dit.   Al seu torn, Colau ha destacat que la possibilitat de "singularitzar" les fases no l'ha "inventat" Barcelona i ha assegurat que el mateix ministre Illa va "oferir" aquesta possibilitat per a la desescalada.

Summary: El Govern proposa una "fase 0 avançada" a Barcelona i l'àrea metropolitana amb mesures com obrir botigues sense cita


El Departament de Salut demanarà al Ministeri de Sanitat que les regions sanitàries de Girona i la Catalunya Central passin a la fase 2 del desconfinament a partir del dilluns vinent, 1 de juny. Aquesta mesura també inclou les àrees de gestió assistencial del Garraf i de l’Alt Penedès. La proposta ha estat aprovada aquest dilluns a la tarda al Procicat i ja ha estat enviada al govern espanyol. En canvi, l'executiu català ha considerat que l'àrea sanitària de Lleida no compleix encara les condicions necessàries per rebaixar les mesures de confinament, per la qual cosa preveu que continuï almenys una setmana més en la fase 1. Des del Govern s'indica que l’avançament d’una fase a una altra de qualsevol territori es basa en la conjunció de “múltiples factors”. D’una banda, cal constatar que es manté l’evolució a la baixa dels factors de risc epidemiològic –bàsicament, la incidència de nous casos i la taxa reproductiva efectiva-, i de l'altra, es té en compte l’impuls donat a l’atenció primària per a la capacitat de diagnòstic i de seguiment de casos amb la disposició de proves PCR. En les regions que avancen a la segona fase, la limitació horària per passejar, fer esport i sortir amb infants es limita al respecte de la franja destinada als majors de 70 anys. Es reprenen parcialment les activitats restringides en la fase 1, amb limitacions d’aforament, com ara els restaurants amb servei de taula i les grans superfícies comercials, sense la possibilitat de romandre en zones comunes o recreatives. En l'àmbit cultural, entren en funcionament els cinemes i els teatres, així com els monuments i equipaments culturals, amb el manteniment de mesures de seguretat i d'higiene. Finalment, a la possibilitat d'anar a llocs de culte i assistir a vetlles i enterraments, s'hi suma també la celebració de casaments, amb restriccions pel que fa al nombre de convidats. De la seva banda, als territoris en fase 1 es permeten reunions de fins a 10 persones i s'obre el petit comerç, les terrasses amb la meitat de l'aforament del que és habitual, i els allotjaments turístics sense ús de zones comunes i amb restriccions. Es poden celebrar espectacles culturals amb fins a 30 persones assegudes en espais tancats, i fins a 200, també assegudes, a l'aire lliure, i els museus es poden visitar amb un terç de l'aforament. Es permeten viatges a segones residències, sempre i quan es trobin dins la mateixa regió sanitària. Per últim, en municipis de fins a 10.000 habitants i amb una densitat de població inferior a 100 habitants per quilòmetre quadrat s'apliquen algunes mesures extraordinàries d'alleujament, com ara la supressió de les franges horàries per passejar, fer esport i sortir amb infants.

Summary: El Govern demana que Girona, la Catalunya Central, el Penedès i el Garraf passin a fase 2 dilluns vinent


L'Ajuntament de Santa Coloma de Gramenet i el Consell de Dones de la ciutat ha condemnat “l'assassinat” d'una dona al municipi aquest divendres. El cos de la víctima s'ha localitzat en un domicili del municipi que s'ha incendiat aquest matí. El consistori ha qualificat el fet de “delicte de violència masclista, presumptament a mans del seu fill”. L'home ha estat detingut pels Mossos d'Esquadra poc després de l'incendi. “Amb tristesa, però també amb tota la fermesa i determinació, expressem la nostra condemna de totes les manifestacions de la violència masclista i reeditem el nostre compromís en la prevenció, atenció i acompanyament a totes les dones que malauradament són víctimes de la mateixa”, ha indicat l'Ajuntament en una nota.

Summary: L'Ajuntament de Santa Coloma de Gramenet condemna “l'assassinat” d'una dona al municipi


El carrer Llibertat ha guanyat el concurs de guarniments de la Festa Major de Gràcia, segons el veredicte que el jurat ha donat a conèixer aquest divendres a la tarda. Els veïns de la via han optat aquest any per una decoració amb el títol 'Els sons rurals', que els ha valgut el reconeixement dels avaluadors. En segona posició ha quedat el carrer Verdi del Mig, que ha triat com a motiu de decoració l'antiga Roma. I el bronze de la tercera plaça ha estat per a la Plaça Rovira, convertida per obra dels veïns en una sastreria. El carrer Jesús, el carrer Progrés i el carrer Joan Blanques de Baix de Tot han estat els següents d'una llista que atorga fins a 21 premis per recompensar l'esforç dels veïns per transformar els seus escenaris quotidians en un punt d'atracció d'una de les festes majors més concorregudes de Barcelona.

Summary: El carrer Llibertat guanya el concurs de guarniments de la Festa Major de Gràcia


Més de 200 persones han assistit a l'acte convocat per la UGT per demanar l'alliberament de la consellera Dolors Bassa, destituïda en aplicació del 155, i de la resta d'empresonats. Sindicalistes, polítics –sobretot d'ERC- i gironins han omplert la sala d'actes de la Casa de Cultura per posar de relleu "la força tranquil·la i la serenor" de Dolors Bassa, i per criticar "la regressió" en què ha entrat la democràcia a l'Estat. "La Dolors és nostra i la volem aquí; no hi ha cap motiu perquè continuï empresonada", ha dit el secretari general de la UGT a Girona, Xavier Casas, que la va rellevar en el càrrec. "No estem davant una demanda de clemència sinó de justícia", ha afirmat el secretari general del sindicat, Josep Maria Álvarez. "Hem plorat molt aquests dies, però aquest no és un plor de derrota, sinó de dignitat i esperança", ha afegit el secretari general de la UGT a Catalunya, Camil Ros.

Summary: "La Dolors és nostra, la volem aquí entre nosaltres i no hi ha cap motiu perquè continuï empresonada"


ERC ha presentat una proposició no de Llei al Congrés per reclamar al govern espanyol que revoqui els "honors" i condecoracions al dictador Francisco Franco i a la resta de "col·laboradors amb els règim dictatorial". Els republicans han registrat la proposta per tal que es debati a la comissió Constitucional. "L'estat espanyol continua reconeixent condecoracions i honors a Franco i a la seva família, així com a destacats falangistes i militars colpistes", asseguren al document. Entre ells, destaquen noms com el d'Emilio Mola, Gonzalo Queipo de Llano, José Antonio Primo de Rivera, Luis Carrero Blanco o Carmen Polo.  "L'actual estat democràtic, que a través de la llei va declarar- encara que molt tímidament- la injustícia i la il·legitimitat de la repressió i el dret dels que la van patir a la reparació, no pot a la vegada mantenir condecoracions i honors a colpistes i repressors".

Summary: ERC reclama al govern espanyol que revoqui els "honors" i les condecoracions a Franco


La Fiscalia de l’Audiència Nacional ha anunciat aquest dilluns que actuarà “amb contundència” contra les activitats dels Comitès de Defensa de la República (CDR) a qui atribueix possibles delictes de “rebel·lió, malversació i altres contra l’ordre públic”. En un comunicat d’una sola pàgina, la Fiscalia assegura que ja actua i “ho seguirà fent” contra les “intolerables actuacions” dels CDR per “dur a terme davant la justícia els autors i promotors d’aquests actes vandàlics que posen en perill no només la pau pública i l’ordre constitucional, sinó la mateixa essència del sistema democràtic”. Les activitats dels CDR, segons la Fiscalia, van més enllà de delictes individuals i pretenen “la subversió de l’ordre constitucional emparant i enaltint amb violència a persones judicialment investigades pels delictes més greus que es poden donar en un Estat Social i Democràtic de Dret com és la rebel·lió”.  La Fiscalia actua després que el líder de Ciutadans, Albert Rivera, hagi reclamat aquest dilluns al govern espanyol que actuï contra els “comandos separatistes violents” que segons ha assegurat busquen bloquejar Catalunya, mentre que el vicesecretari de Polítiques Socials del PP, Javier Maroto, ha culpat els Mossos i els seus “quadres intermitjos” de no impedir els “incidents”.  A la seva nota, la Fiscalia assegura que ja ha adoptat accions “davant les intolerables actuacions que venen desenvolupant a la Comunitat Autònoma de Catalunya els autodenominats Comitès de Defensa de la República”. En aquest sentit, “posa en coneixement de la ciutadania que amb el suport de la Fiscalia General de l’Estat ha impulsat i ho seguirà gent investigacions penals de tot tipus per dur davant la justícia els autors i promotors d’aquests actes vandàlics”.  A la seva nota, la Fiscalia també recorda que “en unió als Cossos i Forces de Seguretat de l’Estat i sota la direcció de l’Audiència Nacional es mantenen actives investigacions en persecució d’aquestes conductes més enllà de meres accions individuals” perquè “no es pot obviar el fet que amb ka seva actuació el que es pretén és la subversió de l’ordre constitucional emparant i enaltint amb violència a persones judicialment investigades”.  Per aquest motiu adverteix que "no permetrà" aquestes conductes, que “podrien constituir delictes de rebel·lió, malversació i altres delictes contra l’ordre públic” i avança que “actuarà amb contundència” per “dur els seus autors davant la Justícia”.

Summary: La Fiscalia actuarà “amb contundència” contra els CDR, a qui atribueix possibles delictes de rebel·lió i malversació


Vicenç Capdevila, exalcalde de l'Hospitalet de Llobregat, va morir dissabte a causa del coronavirus. L'exbatlle tenia 83 anys i va ser el penúltim alcalde de la ciutat durant el franquisme, entre 1973 i 1977. Posteriorment va ser diputat al Congrés per la Unió de Centre Democràtic, entre 1977 i 1979, i diputat al Parlament, entre 1980 i 1984. Capdevila, advocat de professió, també va ser vicepresident de la Corporació Metropolitana de Barcelona i diputat provincial de 1973 a 1977. L'Ajuntament de l'Hospitalet ha expressat a través de la seva web el seu condol i l'alcaldessa, Núria Marín, ha transmès a través de Twitter el seu "afecte a la família i amics". La batllessa ha dit que el recordarà "pel seu compromís i dedicació" a la ciutat. Capdevila va néixer el 28 d'octubre de 1936 a l'Hospitalet i es va llicenciar en Dret a la Universitat de Deusto. Des del 1964 va ocupar diversos llocs de responsabilitat a l'Ajuntament de l'Hospitalet com la tinença d'alcaldia de Cultura fins al 1971. El 3 d'abril de 1973, a les acaballes del franquisme, va prendre possessió com alcalde de L'Hospitalet El 25 d'abril del 1977 el va substituir a l'alcaldia Joan Perelló Masllorens, que va ocupar el càrrec durant els anys de la Transició i fins a les primeres eleccions democràtiques el 1979. Del 1978 al 1980 va ser director general d'administració Local i el 1980 vicepresident del comitè director per a assumptes locals i regionals del Consell d'Europa. Entre 1980 i 1984 va ser membre de la Comissió Mixta de Transferències entre l'Administració de l'Estat i la Generalitat de Catalunya, vicepresident executiu del Comitè Assessor per a l'Estudi de l'Organització de l'Administració de la Generalitat de Catalunya, Secretari de la Comissió d'Organització i Administració de la Generalitat i Govern Local i membre de la Diputació Permanent. El periodista Jesús Vila, amic de Vicenç Capdevila, explica a l'Estrella de l'Hospitalet que la mort per coronavirus de l'exalcalde comporta que aquesta malaltia passi "de ser una qüestió d'estadístiques a un drama real". Vila destaca que Capdevila era soci fundador del Foment de la Informació Crítica i d'unes quantes entitats més de la ciutat i que en totes elles "mostrava el seu interès pel municipi que va governar quan ja s'albirava un canvi polític que ell va protagonitzar també en primera línia".

Summary: Mor per coronavirus Vicenç Capdevila, exalcalde de l'Hospitalet de Llobregat


La Mesa ha de concloure abans la reunió on doni compte de l'escrit del portaveu de JxCat i dels signats per Puigdemont, Rull, Turull i Sánchez ACN Barcelona.-El Parlament de Catalunya té previst reprendre a les 19.00 hores el ple del debat de política general que ha de votar les propostes de resolució i que estava previst  celebrar-se a les 12.00 del migdia d'aquest dijous. Les diferències entre JxCat i ERC per l'aplicació de l'acord del ple del passat dimarts sobre els diputats afectats per la suspensió decretada pel jutge Pablo Llarena han desencadenat una crisi entre els dos grups que s'ha saldat amb un acord que, asseguren, garanteix l'estabilitat del Govern i ofereix una "doble garantia" als diputats. Tancat l'episodi d'enfrontament, la Mesa encara ha de concloure la seva reunió, on donarà compte d'un escrit del portaveu de JxCat, Albert Batet, assegurant que és ell qui votarà pels diputats Carles Puigdemont, Josep Rull, Jordi Sánchez i Jordi Turull, que ells no estan suspesos i que estan vigents les delegacions de vot de tots quatre; i els documents signats per aquests quatre membres de JxCat afirmant que aquesta expressada per Batet és la seva voluntat.

Summary: El Parlament preveu que el debat de política general es reprengui a les 19 hores


El diputat electe de la CUP Benet Salellas ha insistit aquest divendres que Artur Mas no serà investit president de la Generalitat amb els vots de la seva organització. “El tema està claríssim. Això ni ha canviat ni canviarà. Tenim molt clar que no hi haurà Artur Mas president, almenys investit per la CUP”, ha indicat en declaracions a TV3, on ha explicat que els últims dies han fet fins a dotze assemblees i aquest punt s’ha ratificat. Salellas ha dit que desconfien de CDC, i per això estan ara negociant amb Junts pel Sí actes de ruptura, que demostrin la irreversibilitat del procés, perquè temen que després del 20 de desembre es puguin obrir nous escenaris a Espanya que facin aturar el full de ruta.

Summary: Salellas insisteix que Mas no serà investit president amb els vots de la CUP: “Això ni ha canviat ni canviarà”


El president d'Òmniun, Marcel Mauri, veu "gairebé pornogràfic" que es parli de donar suport als pressupostos de l'Estat en una situació "d'excepcionalitat" en què no es garanteixen els drets democràtics. En declaracions a 'Els Matins' de TV3, la presidenta de l'ANC, Elisenda Paluzie, també ha defensat que no s'ha de donar suport als pressupostos si no s'atura la repressió i no es reconeix l'autodeterminació. "En alguns moments podem ser minoria de bloqueig i l'hem d'utilitzar bé per defensar els nostres drets nacionals", ha afegit. D'altra banda, els líders de les dues entitats han coincidit en urgir els partits independentistes a definir una estratègia compartida davant els "episodis lamentables" al Parlament. Paluzie ha retret a JxCat i ERC que es repartissin els àmbits de poder per formar govern i aixecar el 155 sense una estratègia cap a la república. "Compartim amb l'ANC la preocupació per la indefinició i els episodis lamentables al Parlament. Els partits sobiranistes haurien de ser capaços de sobreposar-se amb més contundència. El sobiranisme no pot passar ni un minut més sense tenir una estratègia clara", ha defensat Mauri.

Summary: Mauri veu "gairebé pornogràfic" que es parli de donar suport als pressupostos de l'Estat


L'activista Míriam Hatibi (Barcelona, 1993) ha publicat el llibre 'Mira'm als ulls' (Rosa dels Vents), un treball en què reflexiona sobre la integració, l'assimilació i la convivència a partir de la seva pròpia experiència. Amb l'obra, Hatibi explora en el descobriment "de ser diferent" i en la construcció d'una identitat plural. El treball fa una aposta per una societat "oberta" i "respectuosa" al mateix moment que desmunta "tòpics" i "estereotips" de la comunitat musulmana. L'activista lamenta que el racisme cap a la migració estigui determinat en molts casos per la classe social i assegura que sovint s'associa als musulmans a persones "no civilitzades". "Messi no és percebut com un immigrant. En canvi una persona que porta 30 anys treballant a Catalunya sí que se'l percep. Si ets pobre se't qüestiona perquè la classe social és un factor important pel racisme", ha subratllat Hatibi en una entrevista amb l'Agència Catalana de Notícies (ACN). Amb 'Mira'm als ulls' Hatibi busca fer reflexionar d'aquelles coses que "passaven per alt" per "avançar" i no "estancar-nos" com a societat. A partir de situacions de la seva vida personal que l'han "servit", la també portaveu de la Fundació Ibn Battuta, situa el fet que "et vegin diferent de la resta" i que se't situï "com una persona inferior" com les "pitjors" discriminacions en que s'ha trobat al llarg de la seva vida. Unes circumstàncies que, segons ha manifestat, es donen per la por que determinades persones senten cap a una comunitat musulmana que perceben "erròniament" com a "no civilitzada". "Com que es destaquen tant els assumptes negatius i s'invisibilitzen els positius, a vegades es percep la comunitat musulmana com a homogènia amb delinqüència, fracàs escolar, terrorisme o falta de desenvolupament com a protagonistes", ha expressat.   Segons ha explicat, l'entorn laboral i la ficció televisiva són els entorns en què les persones migrades es poden sentir "més menystingudes". "El difícil accés a l'entorn laboral és el que arriba a afectar més però també quan a la ficció o no hi ha representació de la diversitat o bé està estereotipada. No pot ser que quan aparegui un sud-americà a la televisió sempre sigui un delinqüent, un musulmà el terrorista i un blanc l'heroi", ha criticat.  Amb tot, Hatibi ha plantejat el llibre com una crida al respecte. "No cal estar d'acord per respectar-nos. La llibertat de cadascú acaba on afecta a l'altre, així que fins allà on la meva llibertat no molesti a ningú, que no es posin amb les meves decisions", ha reivindicat. En aquest sentit, l'activista ha celebrat que actualment hi hagi canals alternatius que ofereixen noves veus que ajuden "a pensar" fora del prejudici. L'onada d'atemptats terroristes no "els ha ajudat" Míriam Hatibi ha explicat que l'onada d'atemptats terroristes a Europa dels últims anys "no els ha ajudat" perquè els ha obligat a estar a primera línia donant explicacions "que no haurien de donar". "Els musulmans no estem obligats a donar explicacions pel que ha passat perquè ho han fet uns grups terroristes que s'aprofiten d'un missatge", ha explicat. "Hi ha persones que pensen que no hauríem de justificar-nos perquè entenen que la religió no està lligada en aquests atacs", ha apuntat.  Pel que fa als atemptats terroristes de Barcelona i Cambrils del passat agost, ha opinat que la societat "va actuar molt bé" perquè no es va permetre que els terroristes aconseguissin el seu objectiu. "Ells volien sembrar el terror, crear caos i dividir però la gent no va callar i no va actuar en base a la por. No van aconseguir el seu objectiu, tot i emportar-se moltes víctimes", ha dit.   Hatibi ha considerat que l'amenaça terrorista és un fenomen que s'ha de combatre des d'una perspectiva mundial i que s'ha d'evitar de relacionar la religió amb el terrorisme. Amb el llibre que ha publicat, Hatibi espera que pels lectors sigui "un punt de partida" per pensar en molts temes i en com la societat "encaixa" les diferències. "Espero que els lectors reflexionin, en la mateixa línia que la meva o en una altra", ha conclòs.

Summary: Míriam Hatibi: "Messi no és percebut com un immigrant perquè la classe social és un factor important en el racisme"


Les llars i les famílies catalanes pràcticament ha recuperat aquest 2016 les xifres de despesa alimentària que hi havia al 2008, just abans de la crisi, segons una de les conclusions de 'L'Observatori Bon Preu i Esclat del consum alimentari a Catalunya' dirigit per Josep Oliver, catedràtic d'Economia Aplicada de la Universitat Autònoma de Barcelona. Oliver ha destacat que el protagonisme de la recuperació del consum alimentari durant aquest llarg període entre el 2008 i el 2016 han estat les llars on la persona de referència és el jubilat de més de 65 anys, que ha incrementat el consum en un 36,9% mentre que la despesa alimentària de les llars més joves, fins els 44 anys, s'ha desplomat un 22,3%. Oliver ha explicat que les pensions, que estan fora de cicle econòmic, han ajudat a sustentar les estructures familiars. La despesa alimentari registrada en el 2016 es va enfilar fins als 15.100 milions d'euros, una xifra que pràcticament iguala a la registrada a finals del 2008, just a l'inici de la crisi, que es va situar en 15.146 milions d'euros.  En termes de consum alimentari per càpita, el 2016, amb 2.058 euros per persona, es va recuperar les xifres del 2008 que estaven situades en 2.072 euros per càpita.  Josep Oliver ha explicat que un dels elements més destacats de l'Observatori del consum alimentari a Catalunya és el comportament ''radicalment'' diferent que han registrat les llars més joves, on la persona de referència està entre el 16 i els 44 anys, que han vist com en la crisi han disminuït la seva despesa alimentària en un 22,3% entre el 2008 i el 2016, i amb un 23,2% en el període concret de crisi entre el 2008 i el 2013.  Per contra, les llars on la persona de referència té més de 65 anys, han incrementat la seva despesa alimentària en un 36,9% en el període del 2008 al 2016 i un 17,4% en el període de la crisi (2008-2013).  Oliver ha explicat que aquest increment de la despesa alimentària de les persones grans s'explica perquè de tots és conegut que durant els anys de crisi les pensions de jubilació han permès que els pares jubilats hagin fet transferències de despesa en productes alimentaris dirigits als fills o nets que s'han quedat sense feina. Demarcacions L'observatori també fa referència al diferent comportament que han tingut les quatre demarcacions catalanes en la recuperació del consum alimentari. Així, les comarques gironines són les que més ràpid han recuperat el consum alimentari amb un increment del 5% el 2016 en relació amb el 2015, les de Barcelona amb un augment del 4,3%, Tarragona del 3,6% i finalment Lleida amb l'1,8%.  La demarcació de Barcelona, que representa més del 66% de la població total de Catalunya, va registrar el 2016 una despesa alimentària per càpita de 1.958 euros, sense tenir en compte la despesa en tabac. Rere de Barcelona està Girona amb 1.925 euros, Tarragona amb 1.721 euros i a la cua Lleida amb 1.613 euros.  Creix el consum d'hortalisses, peix i precuinats Entre els aliments que han guanyat terreny en la despesa alimentària, l'Observatori destaca les hortalisses, el peix i els menjars precuinats.  Entre els que es mantenen hi ha la fruita i entre els que perden pes destaquen el consum de la carn, el pa, els cereals, els lactis i els ous.  Pere Anglada, director financer de Bon Preu i Esclat, ha subratllat que aquesta pèrdua de pes del consum de la carn s'ha compensat amb l'increment dels aliments precuinats on l comercialització de la carn es fa cuinada.  Llars unipersonals Oliver també ha destacat que en l'Observatori es constata el protagonisme cada cop mes rellevant de les llars unipersonals en sentit contrari a les llars amb més de 4 persones. Mentre que les unipersonals augmenten la despesa alimentària entre el 2008 i el 2013 un 17,1%, les llars on hi ha més de quatre persones disminueixen aquesta despesa en un 19,1%.

Summary: Catalunya recupera el 2016 les xifres de despesa alimentària d'abans de la crisi


Els experts convidats a la XXI Jornada d'Economia de s'Agaró (Baix Empordà) han coincidit en apuntar que el repartiment de recursos del sistema de finançament autonòmic és "desigual" i genera diferències entre comunitats que són "difícils de justificar". Per això, coincideixen que cal canviar-lo i miren cap al món polític, a qui li demanen que prengui decisions i negociï amb tots els territoris. Sobre la taula s'han apuntat diversos escenaris i propostes, fins i tot la d'una reforma federal que obligui a canviar la Constitució. El president de FEDEA –i assessor del ministre Montoro pel càlcul de les balances fiscals-, Ángel de la Fuente, ha defensat que les comunitats necessiten "més autonomia tributària" però, com a contrapartida, també han de tenir "més responsabilitat fiscal". També han coincidit en criticar que l'actual sistema és poc entenedor i, per això, creuen que la reforma ha de passar per un sistema "més transparent" que puguin entendre els ciutadans. En la Trobada d'Economia que reuneix empresaris, polítics i experts cada any a s'Agaró,  s'han volgut posar sobre la taula els reptes que presenta la reforma del finançament autonòmic que el govern espanyol vol impulsar. Per parlar-ne, han convidat diversos experts en la matèria, com la professora titular d'Hisenda Pública de la Universitat de Barcelona, Maite Vilalta, el professor titular de la Universitat de Màlaga, Joaquín Aurioles, el catedràtic d'Economia Pública de la Universitat de Saragossa, Julio López Laborda, i –com a moderador- el director de Fundació d'Estudis d'Economia Aplicada (FEDEA), Ángel de la Fuente.  Més enllà de les diferencies en el plantejament de possibles escenaris i reformes, tots han coincidit en apuntar que l'actual model s'ha de canviar perquè presenta desigualtats entre comunitats autònomes, especialment pels avantatges que tenen el País Basc i Navarra per tenir un concert econòmic. De la Fuente va ser assessor del ministre Montoro amb el càlcul de les balances fiscals. Aquest càlcul, presentat el 2014, va determinar que el dèficit fiscal de Catalunya era de 8.455 MEUR anuals, gairebé la meitat dels càlculs de la Generalitat (uns 15.000 MEUR).  De la Fuente ha assegurat que existeix un acord "quasi universal" entre els experts en alguns punts. En aquest sentit, ha reconegut que hi ha diferències "difícils de justificar" entre comunitats i ha remarcat que cal dotar les comunitats autònomes de "més autonomia tributària". Alhora, però, creu que s'ha d'exigir més "responsabilitat fiscal" als diferents territoris – és a dir, fiscalitzar què fan amb els diners- i també introduir elements que mantinguin "l'equilibri" en el repartiment dels recursos. "Cal més participació de les comunitats en la gestió tributària però sense trencar la unitat d'acció d'una agència tributària única o compartida", ha afegit.  A més, tots els experts han demanat als polítics que facin una reforma "entenedora" i "més transparent" per tal que els ciutadans puguin comprendre de quina manera es reparteix el pastís. Un altre punt de vista comú és que la responsabilitat de la reforma recau en els polítics, malgrat que reconeixen la funció dels tècnics és posar posar sobre la taula diferents càlculs i propostes per tal d'il·lustrar-los a l'hora de decidir.  Possibles escenaris i diversitat d'opinions  Tanmateix, els experts han deixat palès que no hi ha un acord sobre com ha de ser la reforma del finançament autonòmic i quin ha de ser el grau de redistribució o liberalització del sistema. La professora Maite Vilalta (UB) ha assegurat que qualsevol reforma que es faci haurà de tenir en consideració el moment polític que viu Catalunya. Segons defensa, fins ara la Generalitat sempre ha estat "propositiva" a l'hora d'abordar el debat del finançament autonòmic però ha reconegut que ara s'està en una situació "de final de cicle". La professora ha plantejat diversos escenaris, entre els quals el de recuperar la idea del pacte fiscal i, fins i tot, també ha plantejat una reforma fiscal federal, que implicaria modificar la Constitució.  Vilalta ha defensat que aquesta podria ser una via per "resoldre" les peticions de Catalunya de més autogovern. Ara bé, alerta que la reforma federal s'ha d'aplicar només a les comunitats autonòmiques que ho demanin, no a totes. "Si toquem l'invent per resoldre coses de qui no ho demana, ens trobarem en la situació que tenim ara i hem d'aprendre la lliçó", ha remarcat.  La seva visió, però, xoca amb la d'altres experts com el catedràtic andalús Joaquín Aurioles, que assegura que Andalusia és un 25% més pobre que la mitja espanyola. Per això, creu que la sistema de finançament "no es pot desconnectar" de les desigualtats territorials. "Hem de posar avantatges als més rics per compensar les regions més endarrerides", ha remarcat  Aurioles, que apunta que d'aquesta manera s'eviten les migracions internes per manca de feina i també es fixen les empreses al territori.  Per la seva banda, el catedràtic d'Economia Pública de la Universitat de Saragossa, Julio López Laborda, ha apuntat que la fórmula òptica és la d'una agència tributària integrada, amb tributs compartits amb les comunitats autònomes. A més, s'ha oposat a la "bilateralitat" que, davant la mateixa audiència, reclamava el president Puigdemont. Segons López Laborda, aquesta bilateral pot servir per impulsar acords però no per a la presa de decisions que, sota el seu punt de vista, s'ha de fer en un marc multilateral perquè el model de finançament "afecta l'interès general".

Summary: Els experts coincideixen que el repartiment en el sistema de finançament autonòmic és "desigual" i cal canviar-lo


El conseller de Salut, Toni Comín, creu que no és incompatible ''ser d'esquerres i estar preocupat pel pacient'' sinó tot el contrari, perquè recorda que les esquerres sempre s'han preocupat pel més dèbil. Respon d'aquesta manera les paraules de Montserrat Candini a 'Redacción Médica' on la portaveu de la comissió de Salut i diputada de Junts pel Sí, també ha assegurat que la privatització de la sanitat catalana no és real. Toni Comín, en una entrevista a l'ACN, s'ha mostrat convençut que Candini està ''molt penedida'' d'haver pronunciat aquesta frase. Comín assegura que el sector sap que el conseller ''té una obsessió única'' per millorar l'assistència a Catalunya.  Toni Comín creu que la frase de Candini, en què assegurava que el conseller estava més preocupat per acontentar l'esquerra que no pas al pacient, és totalment ''desafortunada'' i que ''es comenta sola''. Per Comín, històricament l'esquerra s'ha preocupat pel més dèbil i per tant, és tot el contrari. De fet, Comín ha especificat que el sector coneix la seva ''obsessió única'' per millorar l'assistència sanitària a Catalunya i ho ha situat com a ''l'única motivació'' que explica les renúncies que suposa acceptar un càrrec com el de conseller, com per exemple, a nivell familiar.  El titular de Salut ha reconegut tenir bona relació amb Montserrat Candini.

Summary: Comín defensa que no és incompatible ''ser d'esquerres i estar preocupat pel pacient''